Document ID: 32007L0012

KOMISIJOS DIREKTYVA 2007/12/EB
2007 m. vasario 26 d.
iš dalies keičianti tam tikrus Tarybos direktyvos 90/642/EEB priedus dėl didžiausių penkonazolo, benomilo ir karbendazimo likučių koncentracijų
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. lapkričio 27 d. Tarybos direktyvą 90/642/EEB dėl didžiausių pesticidų likučių koncentracijų tam tikruose augalinės kilmės produktuose ir ant jų, įskaitant vaisius ir daržoves, nustatymo (1), ypač į jos 7 straipsnį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką (2), ypač į jos 4 straipsnio 1 dalies f punktą,
kadangi:
(1)
Pagal Direktyvą 91/414/EEB valstybės narės yra atsakingos už tam tikroms kultūroms skirtų augalų apsaugos produktų leidimus. Leidimai turi būti grindžiami poveikio žmogaus bei gyvūnų sveikatai ir aplinkai vertinimu. Atliekant vertinimą būtina atsižvelgti į poveikį veiklos vykdytojui ir pašaliniams asmenims, aplinkos dirvožemiui, vandeniui, orui, bei į tai, kokį poveikį likučių ant apdorotų kultūrų suvartojimas daro žmonėms bei gyvūnams.
(2)
Didžiausios pesticidų likučių koncentracijos (toliau - DLK) rodo mažiausią veiksmingai augalų apsaugai reikalingą naudojamų pesticidų kiekį, naudojant juos taip, kad likučių koncentracija būtų kiek įmanoma mažesnė ir toksikologiniu požiūriu priimtina, ypač pagal apskaičiuotą leistiną suvartojimą su maistu.
(3)
Pesticidų DLK, reglamentuojamos direktyva 90/642/EEB, turi būti nuolat tikslinamos ir gali būti keičiamos atsižvelgiant į naują ar pasikeitusią pesticidų naudojimo paskirtį. Komisija informuota apie naujus ar pakeistus naudojimo atvejus, dėl kurių pasikeis penkonazolo, benomilo ir karbendazimo likučių koncentracijos.
(4)
Visą gyvenimą trunkantis šių pesticidų poveikis vartotojams vartojant maisto produktus, kuriuose gali būti šių pesticidų likučių, įvertintas ir apskaičiuotas pagal Europos bendrijoje taikomas procedūras ir praktiką, atsižvelgiant į Pasaulio sveikatos organizacijos paskelbtas rekomendacijas (3).
(5)
Benomilui ir karbendazimui būdingos ūmaus poveikio etaloninės dozės (ŪPED), todėl, remiantis dabartine Europos bendrijoje galiojančia tvarka ir praktika bei atsižvelgiant į Pasaulio sveikatos organizacijos paskelbtas rekomendacijas, nustatytas ir įvertintas ūmus šių pesticidų poveikis vartotojams per kiekvieną maisto produktą, kuriame gali būti šių pesticidų likučių. Taip pat atsižvelgta ir į Augalų mokslinio komiteto pareikštą nuomonę, ypač į patarimus ir rekomendacijas dėl pesticidais apdorotų maisto produktų vartotojų apsaugos (4). Remiantis patekimo į organizmą per maistą vertinimu, turi būti nustatytos tokios šių pesticidų DLK, kad nebūtų viršijama ŪPED. Įvertinus turimą informaciją apie kitas medžiagas, pasirodė, kad jų ŪPED nustatyti nereikia, todėl trumpalaikis jų vertinimas nėra būtinas.
(6)
Pareiškėjas įsipareigojo pateikti reikalingus papildomus duomenis iki 2007 m. gruodžio mėn. dėl naujų benomilo ir karbendazimo DLK ant citrusų vaisių. Gauti duomenys parodė, kad siūloma DLK vartotojams yra saugi.
(7)
Apatinė analizinio nustatymo riba nustatoma kaip didžiausia leistina likučių koncentracija, jei dėl leidžiamų naudoti augalų apsaugos produktų pesticidų likučių likučių koncentracija maisto produkte arba ant jo yra mažesnė nei galima aptikti, arba jei nėra leidimo naudoti, arba jei valstybių narių leidimai naudoti nebuvo patvirtinti reikiamais duomenimis, arba jei dėl leidimų naudoti trečiosiose šalyse likučių kiekis maisto produktuose, galinčiuose patekti į Bendrijos rinką, ir ant jų nebuvo patvirtintas būtinais duomenimis.
(8)
Todėl reikėtų nustatyti naujas didžiausias šių pesticidų DLK.
(9)
Todėl reikėtų atitinkamai iš dalies pakeisti Direktyvą 90/642/EEB.
(10)
Šioje direktyvoje nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 90/642/EEB II priedas keičiamas pagal šios direktyvos priedą.
2 straipsnis
1. Valstybės narės priima ir paskelbia vėliausiai iki 2007 m. rugpjūčio 27 d. įstatymus ir kitus teisės aktus, kurie įsigalioję įgyvendina šią direktyvą. Valstybės narės nedelsdamos perduoda Komisijai šių nuostatų tekstus bei šių nuostatų ir šios direktyvos koreliacijos lentelę.
Valstybės narės taiko minėtas nuostatas nuo 2007 m. rugpjūčio 28 d.
2. Valstybės narės, priimdamos 1 ir 2 dalyse nurodytas priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
3. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
3 straipsnis
Ši direktyva įsigalioja dvidešimtą dieną nuo jos paskelbimo Europos Sąjungos oficialiajame leidinyje.
4 straipsnis
Ši direktyva skirta valstybėms narėms.
Priimta Briuselyje, 2007 m. vasario 26 d.

Labels: 17
20
0
3
6